Document ID: 32004D0882

32004D0882
L 373/52
JURNALUL OFÍCIAL AL UNIUNII EUROPENE
DECIZIA COMISIEI
din 3 decembrie 2004
de modificare a anexelor I și II ale Deciziei 79/542/CEE a Consiliului în ceea ce privește actualizarea condițiilor de import și modelele de certificate de sănătate pentru carnea de vânat de crescătorie și de vânat sălbatic
[notificată cu numărul C(2004) 4554]
(Text cu relevanță pentru SEE)
(2004/882/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe, (1), în special articolul 3 alineatul (1) ultima teză, articolul 11 alineatul (2) și articolul 16 alineatul (1),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producerea, transformarea, distribuția și introducerea pe piață a produselor de origine animală destinate consumului uman (2), în special articolul 8 alineatele (1) și (4) și articolul 9 alineatul (4) litera (b),
întrucât:
(1)
Decizia 79/542/CEE a Consiliului (3) stabilește o listă de țări terțe sau părți din țări terțe și definește condițiile de sănătate animală, condițiile de sănătate publică și certificarea sanitar-veterinară solicitate la importul în Comunitate de anumite animale vii și carne proaspătă din acestea.
(2)
Regulamentul 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (4) a fost recent modificat prin Regulamentul (CE) nr. 1471/2004 al Comisiei (5) pentru a lua în considerare riscul legat de boala cronică cașectizantă la cervidele sălbatice și cervidele de crescătorie. Condiții aplicabile la importul de carne proaspătă de cervide originare din Statele Unite ale Americii și din Canada au fost adăugate în regulament și vor intra în vigoare din data de 1 ianuarie 2005.
(3)
Este indispensabil ca modelele certificatelor de sănătate animală „RUW” și „RUF”, conținute în anexa II la Decizia 79/542/CEE, să fie în conformitate cu noile norme privind encefalopatiile spongiforme bovine (ESB).
(4)
Boala cronică cașectizantă nu atinge decât anumite specii de animale. Prin urmare, este oportun să se reexamineze restricțiile care sunt în prezent exercitate asupra importurilor „de alte rumegătoare” originare din Canada pentru a autoriza importul de rumegătoare vii altele decât cervidele.
(5)
Autoritățile chiliene au solicitat în mod oficial Comisiei să înscrie țara lor în lista țărilor exportatoare de carne proaspătă de mistreț de crescătorie. Chile este autorizată să exporte suide, suide nedomestice și carne de animale domestice din specia porcină având în vedere o situație sanitar-veterinară satisfăcătoare care a fost controlată în mai multe reprize de Oficiul Alimentar și Veterinar. Prin urmare, este oportun să se înscrie această țară în lista țărilor exportatoare de carne de suide de crescătorie nedomestice.
(6)
Este necesar să se redefinească teritoriul Serbiei și al Muntenegrului având în vedere Rezoluția 1244 a Consiliului de Securitate al Organizației Națiunilor Unite din 10 iunie 1999.
(7)
Prin urmare, este necesar să se modifice în consecință anexa I partea 1 și anexa II părțile 1 și 2 la Decizia 79/542/CEE.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I partea 1 la Decizia 79/542/CEE se înlocuiește cu textul prevăzut la anexa I la prezenta decizie.
Articolul 2
Anexa II partea 1 la Decizia 79/542/CEE se înlocuiește cu textul prevăzut la anexa II la prezenta decizie.
Articolul 3
Partea 2 din anexa II la Decizia 79/542/CEE se modifică după cum urmează:
1.
„garanțiile suplimentare (GS)” se înlocuiesc cu cele prevăzute la anexa III la prezenta decizie;
2.
modelele de certificate de sănătate RUF și RUW se înlocuiesc cu modelele prevăzute la anexa IV la prezenta decizie.
Articolul 4
Articolele 1 și 2 din prezenta decizie se aplică de la 24 decembrie 2004.
Articolul 3 se aplică de la 1 ianuarie 2005.
Articolul 5
Prezenta decizie se adresează statelor membre.
Adoptată la Bruxelles, 3 decembrie 2004.

Labels: 3
18
6